**„Implementarea Planului de Evaluare a Programului Operațional Capital Uman 2014-2020 - Evaluarea intervențiilor POCU în domeniul asistenței tehnice”**

**Anexa**

**Raport de Sinteză 3 POCU**

***Sumar executiv***

1. Concluzii generale

Analiza efectelor intervențiilor POCU în cele aptru sectoare vizate de programul operațional (ocuparea forței de muncă, incluziune socială, educație și asistență tehnică) a fost limitată la efectele produse și observabile, corespunzătoare stadiului de implementare, caracterizat de o întârziere generală a lansării apelurilor și a implementării intervențiilor, a numărului încă redus de proiecte finalizate înainte de data de referință a evaluării (ce variază între luna martie și luna iunie 2023, în funcție de axa prioritară acoperită), dar și de consecințele situației economice generate de pandemia COVID-19.

În continuare sunt prezentate concluziile generale ale evaluării intervențiilor POCU din cele patru sectoare.

### Sectorul ”Ocuparea forței de muncă”

Intervențiile POCU în domeniul ocupării au avut un impact semnificativ până la sfârșitul lunii martie 2023, asigurând ocuparea a 166,7 mii de persoane, cu o atenție deosebită acordată șomerilor, persoanelor inactive, persoanelor din mediul rural și celor de etnie romă.

Unul dintre cele mai notabile rezultate ale POCU a fost creșterea șanselor de ocupare a participanților. Aproximativ 80% dintre cei care au beneficiat de sprijinul POCU au experimentat o îmbunătățire semnificativă a șanselor lor de angajare, în special, șomerii și persoanele inactive cu dizabilități și cei cu nivel scăzut de educație. Aceasta a contribuit în mod esențial la reducerea șomajului și la stimularea incluziunii sociale în rândul populației vulnerabile.

Participarea în proiectele POCU a condus și la îmbunătățirea nivelului de competențe al forței de muncă, mai cu seamă în rândul persoanelor șomere și inactive cu nivel de educație scăzut și în rândul persoanelor din mediul rural. Intervenția POCU a avut un impact mai limitat asupra înregistrării, formării și ocupării tinerilor NEETs, deși a contribuit la creșterea nivelului lor de competențe. Pe de altă parte, POCU a fost eficace în promovarea antreprenoriatului tinerilor, mai ales în rândul tinerilor romi.

Un alt aspect pozitiv a fost creșterea performanței Serviciului Public de Ocupare (SPO) în urma intervenției POCU, cu adaptarea structurilor acestuia la nevoile pieței muncii.

Din perspectiva dezvoltării antreprenoriale, POCU a susținut înființarea de noi afaceri și dezvoltarea resurselor umane angajate. Cu toate acestea, efectul acestui sprijin asupra numărului de salariați și a ocupării a fost observat doar pe termen scurt. Efectele pozitive ale sprijinului POCU au avut tendința de a se diminua în timp, iar competitivitatea întreprinderilor nu a fost major influențată de participarea la cursurile de formare.

Intervențiile POCU au avut și efecte economice pozitive, cu taxele plătite și economiile generate din beneficiile sociale și indemnizația de șomaj, ceea ce indică premise pentru recuperarea investițiilor pe termen scurt și mediu. De asemenea, relațiile cu mediul de afaceri local și vizibilitatea afacerilor dezvoltate au fost îmbunătățite, contribuind la generarea de noi locuri de muncă și la dezvoltarea comunităților locale.

Implementarea intervențiilor a întâmpinat și provocări semnificative. Situația economică generală generată de pandemia COVID-19 a fost un factor crucial, influențând semnificativ cererea de muncă în unele sectoare și regiuni. În plus, slabele oportunități de ocupare la nivel local și migrația participanților în străinătate au reprezentat alte obstacole importante.

În ceea ce privește sustenabilitatea efectelor intervențiilor, aceasta a fost evaluată ca fiind în general pozitivă. Majoritatea participanților au menținut locurile de muncă obținute prin intermediul programului. Totuși, pentru tinerii NEETs și persoanele cu nivel scăzut de educație, sustenabilitatea a fost mai redusă, necesitând monitorizare și sprijin continuu. Întreprinderile susținute au înregistrat rate mai mari de supraviețuire comparativ cu cele similare care nu au beneficiat de sprijin. Efectele formării profesionale au fost mai degrabă de durată medie, iar necesitatea continuării formării este evidentă pentru menținerea competențelor relevante.

### Sectorul ”Educație”

Peste 1200 de proiecte au fost contractate pentru intervențiile în domeniul educației, cu un buget total de peste 1 miliard de euro, concentrându-se pe creșterea participării la educație și creșterea calității sistemului de educație. Intervențiile au inclus acțiuni pentru acces, participare și performanță, precum și formare pentru cadrele didactice. Între proiectele finanțate s-au remarcat o serie de proiecte strategice ample, cu un număr mare de beneficiari (zeci de mii de elevi, părinți sau cadre didactice), precum și proiecte finanțate în cadrul unor apeluri tematice, toate acestea coroborat având potențialul de a produce impact la nivel național.

Intervențiile POCU au avut un impact semnificativ în mai multe domenii ale sistemului de educație și formare din România, îmbunătățind participarea, calitatea și relevanța acestuia. Cu toate acestea, există încă provocări legate de atingerea țintelor propuse și de asigurarea sustenabilității rezultatelor pe termen lung.

Intervențiile destinate învățământului ante-preșcolar au avut un progres modest, iar durata redusă a proiectelor nu a permis realizarea unor efecte semnificative. Intervențiile în învățământul preșcolar au produs îmbunătățiri semnificative în conștientizarea părinților cu privire la importanța educației timpurii. Intervențiile în învățământul preuniversitar, în special la nivelul primar și gimnazial, au fost bine structurate și au avut un impact pozitiv asupra politicii educaționale. Implicarea părinților în activitățile proiectelor (de ex. consiliere parentală) a fost benefică și a contribuit la creșterea participării elevilor la educație, în special în comunitățile marginalizate.

Intervențiile dedicate copiilor cu cerințe educaționale speciale (CES) au avut efecte pozitive, inclusiv dezvoltarea unor metode educaționale adaptate și îmbunătățirea performanțelor acestora.

Un alt aspect important este sprijinul acordat formării profesionale continue, care a atras un interes semnificativ din partea beneficiarilor. Proiectele de formare profesională continuă au avut succes în dezvoltarea competențelor și abilităților angajaților, dar nu au avut un impact semnificativ asupra schimbărilor de statut pe piața muncii sau creșterii salariilor. Ele au facilitat certificarea competențelor dobândite în contexte non-formale și informale, contribuind la dezvoltarea profesională a participanților.

Intervențiile care au vizat creșterea calității sistemului de formare au fost prevăzute în toate apelurile de proecte și au adus îmbunătățiri semnificative în procesul de formare a cadrelor didactice. Deși nu s-au atins în totalitate țintele propuse la nivel de program, au existat efecte pozitive, precum aplicarea de metode interactive și inovative în predare și creșterea interesului elevilor pentru învățarea bazată pe metode inovative.

Digitalizarea activităților educaționale a avut un impact benefic, mai ales în contextul pandemiei COVID-19. Aceasta a permis actualizarea infrastructurii și dezvoltarea competențelor digitale ale cadrelor didactice.

Intervențiile care vizează corelarea sistemului de educație cu nevoile pieței muncii au inclus proiecte pentru stagii de practică pentru elevi și studenți, dar și sprijin pentru doctoranzi și cercetători post-doctorat. Acestea au produs efecte importante la nivelul grupului țintă și au realizat o bună conexiune între educație și nevoile pieței muncii.

În învățământul terțiar, proiectele finanțate au vizat educația și cercetarea științifică, dar și corelarea cu piața muncii. Acestea au contribuit la reducerea abandonului școlar și la creșterea ratei de ocupare a forței de muncă în rândul elevilor. De asemenea, au promovat accesul egal la educație și au susținut elevii dezavantajați, inclusiv cei din mediul rural și de etnie romă.

Deși majoritatea indicatorilor programului au fost atinși sau depășiți, există îngrijorări cu privire la progresele sistemului de educație din România în comparație cu alte state membre ale UE. Țara nu a reușit să-și atingă obiectivele stabilite în cadrul agendei Europa 2020. Evaluarea scoate în evidență că măsurile luate în ultimii 10 ani nu au produs îmbunătățiri semnificative în sistemul de educație. Rata de părăsire timpurie a școlii și gradul de absolvire a învățământului superior rămân sub țintele stabilite, se se constată însă progrese în creșterea ratei brute de cuprindere pentru anumite grupe de vârstă.

### Sectorul ”Incluziune socială”

POCU a alocat aproximativ 2 miliarde de euro (38,37% din bugetul programului) pentru intervenții în domeniul incluziunii sociale. Aceste intervenții au devenit esențiale din cauza nevoilor mari ale grupurilor vulnerabile din România, care se confruntă cu sărăcia și excluziunea socială într-o măsură alarmantă în comparație cu alte state membre ale UE.

Programul a fost bine realizat din punct de vedere conceptual, având o coerență internă între diferitele intervenții, dar în implementare, nu toate aceste intervenții au fost puse în practică sau au avut o coerență eficientă. În unele cazuri, aceasta s-a datorat unui cadru de reglementare inadecvat sau întârzierilor în lansarea unor intervenții complementare. De asemenea, întârzierile în lansarea apelurilor de proiecte au dus la concentrarea realizărilor în ultimii doi ani de implementare.

Intervențiile finanțate prin POCU au avut un impact cantitativ limitat în ceea ce privește reducerea numărului de comunități marginalizate aflate în risc de sărăcie sau excluziune socială. Cu toate acestea, au fost înregistrate progrese și efecte pozitive semnificative imediate în comunitățile sprijinite.

Intervențiile POCU au fost eficace în depășirea situațiilor de vulnerabilitate însă s-au adresat doar câtorva grupuri vulnerabile, cum ar fi persoanele vârstnice, victimele violenței domestice și persoanele afectate de pandemia COVID. Dată fiind amploarea nevoilor în România, este necesară extinderea acestui sprijin către mai multe grupuri vulnerabile și pe o perioadă mai lungă pentru a avea un impact observabil.

Evaluarea a arătat că intervențiile au avut efecte pozitive asupra beneficiarilor finali, îmbunătățind calitatea vieții acestora. Cu toate acestea, durabilitatea acestor rezultate depinde în mare măsură de accesul continuu la servicii de sprijin. Pandemia COVID-19 a avut un impact semnificativ asupra implementării, în special în serviciile medicale. Unele proiecte au gestionat eficient situația, în timp ce altele au înregistrat întârzieri semnificative.

Creșterea capacității de furnizare a serviciilor sociale a fost un aspect pozitiv al intervențiilor, dar impactul lor la nivel sectorial a rămas scăzut din cauza subfinanțării și capacității limitate în unele UAT. Proiectele sistemice pentru creșterea calității și accesului la serviciile sociale au avut un impact limitat în comparație cu dimensiunea și amploarea planificate, în special din cauza întârzierilor în implementare.

În ceea ce privește dezinstituționalizarea copiilor și adulților cu dizabilități, intervențiile integrate POCU au fost eficace, dar durabilitatea acestor efecte nu a putut fi evaluată din cauza scurtei perioade de implementare a proiectelor.

Intervențiile pentru dezvoltarea economiei sociale au generat un număr semnificativ de întreprinderi sociale, dar rata lor de retenție și succes pe termen lung este scăzută, mai ales în lipsa unui cadru legal și fiscal mai favorabil pentru economia socială. De asemenea, au contribuit la creșterea numărului de locuri de muncă, inclusiv pentru persoanele aparținând grupurilor vulnerabile

Unul din factorii esențiali care a contribuit la efectele pozitive observate a fost abordarea integrată a intervențiilor. Prin acoperirea mai multor dimensiuni ale vulnerabilității, precum educația, ocuparea, locuirea și serviciile socio-medicale, intervențiile au putut să adreseze mai bine nevoile complexe ale beneficiarilor. Această sinergie dintre diferitele domenii a asigurat o abordare holistică și comprehensivă, contribuind astfel la rezultatele pozitive ae programului.

Implicarea comunității a reprezentat, de asemenea, un pilon esențial. Comunitățile locale au devenit parteneri activi în procesul de intervenție, ceea ce a dus la mobilizarea resurselor și la consolidarea solidarității în comunitate. Acest lucru a creat un mediu propice pentru schimbarea socială și pentru sprijinirea grupurilor vulnerabile.

Problema accesului la serviciile sociale în funcție de localizarea geografică este încă prezentă, cu multe administrații publice locale care nu au servicii sociale dezvoltate din cauza lipsei de resurse sau personal specializat. Astfel, sustenabilitatea intervențiilor rămâne un aspect critic deoarece depinde de finanțarea activităților după finalizarea proiectelor, dar și de disponibilitatea resurselor umane în zone deja afectate de un deficit accentuat, și de funcționarea mecanismelor necesare operaționalizării integrate a serviciilor adresate persoanelor vulnerabile.

### Sectorul ”Asistență tehnică”

Intervențiile din cadrul OS 7.1 au avut un impact semnificativ asupra creșterii capacității AM și OI POCU din punct de vedere operațional și administrativ. Această îmbunătățire s-a datorat, în principal, acoperirii necesarului de resurse umane prin angajarea de personal contractual și asigurării logisticii pentru operațiunile curente. Pe de altă parte, implementarea acordului ASA POCU semnat cu Banca Mondială a contribuit semnificativ la consolidarea capacității tehnice a AM și OI. Creșterea capacității AM și OI nu poate fi totuși atribuită în exclusivitate intervențiilor OS 7.1, ci și altor factori, cum ar fi experiența acumulată datorită stabilității angajaților și a factorilor de conducere la nivel de OI.

În ceea ce privește dezvoltarea capacității Punctului Național de Contact pentru Romi, finanțarea acordată prin OS 7.1 a contribuit la îndeplinirea cerințelor pentru existența unei Strategii naționale de integrare a cetățenilor romi. Totodată, OS 7.1 a contribuit doar la finanțarea costurilor logistice ale organizării reuniunilor CM POCU, nu și la dezvoltarea competențelor membrilor acestui organism. Cu toate acestea, CM POCU funcționează adecvat, cu o evoluție pozitivă a capacității sale de monitorizare.

Colaborarea cu Banca Mondială prin proiectul ASA a avut un impact semnificativ asupra schimbului de experiență între personalul AM/OI și specialiștii Băncii Mondiale. Acest schimb de experiență a contribuit la consolidarea încrederii reciproce și la un proces de învățare mutuală. Autoritățile programului au acum un set cuprinzător de competențe, metodologii de înaltă calitate, materiale și instrumente de îndrumare, precum și cunoștințe îmbunătățite în domenii relevante.

Factorii pozitivi care au influențat efectele intervențiilor OS 7.1 includ stabilitatea personalului, utilizarea personalului contractual și experiența acumulată în implementarea POCU. Cu toate acestea, au existat și factori negativi, cum ar fi sistemul extins de indicatori și obiective POCU, gradul de noutate al anumitor intervenții, lipsa unei previziuni a nevoii de personal și influențe socio-economice, precum criza pandemică. Este important să se ia în considerare acești factori în viitoarea perioadă de programare și să se adopte măsuri eficiente pentru a minimiza impactul lor negativ.

În ceea ce privește beneficiarii și potențialii beneficiari, analizând capacitatea acestora prin prisma rezultatelor obținute privind implementarea eficientă și eficace de proiecte tip FSE, s-a observat că intervențiile OS 7.2 au avut un impact pozitiv asupra calității proiectelor în implementare și asupra gradului de absorbție a fondurilor europene. Activitățile derulate au contribuit la creșterea capacității beneficiarilor de a elabora și implementa cu succes proiecte POCU. Cu toate acestea, trebuie menționat că și alți factori, cum ar fi experiența acumulată prin implementarea altor proiecte cu finanțare europeană și sprijinul oferit de firmele de consultanță, au avut un impact semnificativ în acest sens.

Din perspectiva progresului în ceea ce privește creșterea gradului de conștientizare în rândul beneficiarilor și potențialilor beneficiari ai POCU, activitățile finanțate prin OS 7.3 au fost eficiente. Intervențiile aferente au avut un impact pozitiv în creșterea gradului de informare a beneficiarilor și potențialilor beneficiari cu privire la implementarea eficientă a proiectelor POCU. Deși a avut loc un număr semnificativ de activități de comunicare, indicatorii de rezultat precum vizibilitatea proiectelor nu au evoluat în mod corespunzător, iar încrederea în Uniunea Europeană a rămas la un nivel constant.

Nivelul de informare a crescut semnificativ, iar calitatea comunicării dintre instituțiile de management ale POCU și beneficiari a fost foarte apreciată, cu toate că finanțarea alocată acestor activități a fost limitată. Rolul ofițerilor de monitorizare ai OIR a fost esențial în dezvoltarea comunicării și a competențelor de comunicare ale beneficiarilor.

1. Prezentare generală a activității de evaluare

Prezentul raport sintetizează constatările evaluărilor finale ale intervențiilor POCU 2014–2020 în cele patru sectoare vizate de programul operațional: ocuparea forței de muncă, incluziune socială, educație și asistență tehnică. Evaluarea celor patru sectoare s-a realizat în patru contracte de asistență tehnică diferite, vizând intervențiile din perioada 2014-2020, până la o anumită dată de referință – 30.04.2023 (pentru axele prioritare 4, 5 și 6), 30.06.2023 (pentru axa prioritară 7) și 31.03.2023 (pentru axele prioritare 1, 2 și 3). Fiecare exercițiu de evaluare s-a desfășurat pe o perioadă de 6-8 luni, cuprinsă între februarie 2023 și septembrie 2023 și a fost realizat cu experți independenți.

Tabelul rezumativ al evaluărilor POCU, ce include informații despre scopul evaluării, data de referință a evaluării și link-ul către raportul de evaluare, se regăsește în ***Anexa 01.***

Pentru a răspunde la întrebările de evaluare, abordarea metodologică a fost construită pe un mix de metode și instrumente de colectare a datelor, cu caracter calitativ și cantitativ, care au inclus: analiza literaturii de specialitate, cercetarea documentară, interviuri, ateliere de lucru, panel de experți, focus grup, studii de caz, sondaje de opinie etc. Evaluarea bazată pe teorie a fost combinată cu evaluarea contrafactuală pentru identificarea impactului și a efectelor imediate ale intervențiilor, a mecanismelor și factorilor care contribuie la succesul sau eșecul implementării, precum și la sustenabilitatea acțiunilor finanțate.

Provocările principale cu care s-au confruntat evaluările se referă la:

* La momentul evaluării erau încă în implementare un număr semnificativ de proiecte, ceea ce a împiedicat, în unele cazuri, evaluarea comprehensivă a impactului intervențiilor aferente, necesitând adaptarea metodologiei și aplicarea unor metode/instrumente de evaluare suplimentare;
* Pandemia COVID-19 a împiedicat analiza completă a efectelor economice generate în perioada 2020-2022;
* Disponibilitatea limitată a părților interesate, în special reflectată la nivelul sondajelor, dar și la nivelul altor instrumente de evaluare precum interviurile, atelierele de lucru sau focus-grupurile, a redus posibilitatea evaluării sustenabilității intervențiilor pe termen lung;
* Lipsa de date directe de la grupurile țintă și populația în general și absența datelor relevante pentru anumite categorii de grupuri vulnerabile a limitat analizele în aceste domenii;
* Disponibilitatea, accesibilitatea, calitatea și acuratețea scăzută a datelor necesare evaluărilor, precum și diferențele între datele din surse diferite au reprezentat o provocare semnificatică în procesul de evaluare. De asemenea, datele privind grupul țintă au prezentat lacune și erori care au diminuat dimensiunea populației considerate pentru aplicarea metodelor de colectare a datelor, generând riscul de a afecta rigoarea prelucrărilor statistice.

Toate aceste provocări au redus evaluabilitatea intervențiilor vizate, însă prin colectarea exhaustivă a datelor existente și triangularea constatărilor prin metode de evaluare suplimentare s-au formulat constatări și concluzii riguroase privind măsura și modul în care acțiunile programului au contribuit la efectele observate.

În vederea diseminării rezultatelor si a lecțiilor învățate ale evaluărilor, acestea au fost discutate în cadrul Comitetelor de Coordonare a Evaluărilor și au fost publicate pe site-ul Ministerului Investitiilor si Proiectelor Europene <https://mfe.gov.ro/programe/autoritati-de-management/am-pocu/>, cât și pe Biblioteca de evaluare la adresa <https://www.evaluare-structurale.ro>. De asemenea, s-a realizat sumarul executiv al fiecărui raport de evaluare, tradus în limbile engleză, maghiară, rromani și Braille.